31997R1780
L 252/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1780/97 НА КОМИСИЯТА
от 15 септември 1997 година
относно установяване на подробни правила за прилагане на Регламент (ЕО) № 723/97 на Съвета за прилагане на програмите за действие на държавите-членки относно контрола на разходите на секция „Гарантиране“ на ФЕОГА
КОМИСИЯТА НА ЕВРОПЕЙСКАТА ОБЩНОСТ,
като взе предвид Договора за създаване на Европейската общност,
като взе предвид Регламент (ЕО) № 723/97 на Съвета от 22 април 1997 г. относно прилагането на програмите за действие на държавите-членки относно контрола на разходите на секция „Гарантиране“ на ФЕОГА (1), и по-специално член 6 от него,
като има предвид, че Регламент (ЕО) № 723/97 предвижда по-специално, че Общността може да участва във финансирането на определени разходи на държавите-членки във връзка със създаването на контролни служби или тяхната реорганизация, както и разходите за обучение, инструктажа и екипирането на служителите във всички отдели, участващи в мерките за засилване; като има предвид, че подробните правила за прилагане трябва да уточняват вида на разходите, които се допускат за финансиране от Общността, така че да се осигури еднаквото прилагане на режима;
като има предвид, че Комисията разпределя размера на общностната помощ всяка година сред държавите-членки, които са поискали такава помощ; като има предвид, че условията за изработване и изпращане на такова искане трябва да бъдат установени;
като има предвид, че датата на влизане в сила на Регламент (ЕО) № 723/97 се оказа твърде късно през годината, за да могат държавите-членки да представят преди 1 юни 1997 г. програмите си за действие за 1998 г. съгласно изискванията на член 2 от цитирания регламент;
като има предвид, че мерките, предвидени в настоящия регламент, са в съответствие със становището на Комитета по ФЕОГА,
ПРИЕ НАСТОЯЩИЯ РЕГЛАМЕНТ:
Член 1
1. Новите програми за действие, посочени в член 1, параграф 1 от Регламент (ЕО) № 723/97 се ограничават само до контролните мерки, изисквани от законодателството на Общността, което влиза в сила след 15 октомври 1996 г.
2. Първоначалните разходи, посочени в член 1, параграф 2 от цитирания регламент, се ограничават до разходите за новите програми за действие, които са допълнителни към разходите, които биха възникнали без прилагането на новата програма за действие, не включват възнаграждението на инспекторите и са ограничени до разходите, възникнали до три години от влизането в сила на новите задължения на Общността.
3. „Оборудване и съоръжения“, посочени в член 1, параграф 2 от Регламент (ЕО) № 723/97, означава цялото оборудване за обработка на данни, включително софтуер, телекомуникационно оборудване като телефони, телекс- и факсмашини, както и разходите по тяхното инсталиране, с изключение на обичайното офис оборудване и мебелировка.
4. В разходите за обучение и инструктаж, цитирани в член 1, параграф 2 от Регламент (ЕО) № 723/97, се включват всички действителни разходи, произтичащи от организирането на курсове и семинари за обучение, с продължителност най-малко един ден, включително хонорарите на лекторите, пътните разноски на посещаващите тези курсове и осигурената документация, както и разходите за представянето на специализирана информация.
Член 2
1. Държавите-членки представят програмите си за действие за първата и втората година от прилагането на Регламент (ЕО) № 723/97 преди края на втория месец, следващ датата на влизане в сила на настоящия регламент. Единствено разходите, направени след 1 януари 1997 г., подлежат на съфинансиране от Общността.
Предвижданията се изработват в съответствие с таблицата в приложението.
2. До три месеца от получаването на програмите за действие Комисията, въз основа на представената информация, определя в националната валута на всяка държава-членка максималния размер на финансовата помощ на Общността.
Комисията информира въпросните държави-членки за всички разходи, които не са били приети за финансиране от Общността, както и за мотивите за отказа.
3. Не по-късно от 31 май всяка година, всяка държава-членка представя на Комисията отчет за разходите, възникнали през предходната календарна година. Процентът на финансово участие на Общността се определя в съответствие с член 4, параграф 2 от цитирания по-горе регламент, като размерът на финансовото участие е ограничен до сумите, представени в програмите за действие, които не са били счетени за недопустими от Комисията.
Отчетът се изготвя в съответствие с таблицата в приложението.
Член 3
Максималният размер, установен съгласно разпоредбите на член 4, параграф 2 от Регламент (ЕО) № 723/97, намален с неизразходваните суми от предходната година, се включва в разходите, посочени в член 7 от Регламент (ЕО) № 296/96 на Комисията (2), в месеца, в който този размер е установен от Комисията.
Член 4
Настоящият регламент влиза в сила на третия ден след датата на публикуването му Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 септември 1997 година.